**בס'ד**

****

**הדלקת נרות ת''א**

**18:53**

**צאת השבת**

**19:51**

****

**שולחן שבת - לפרשת שופטים**

מאת הרב אילן אלסטר

* **רעיון מהפרשה**: אחת המצוות המוזכרות בפרשה היא מצות מינוי מלך ''שום תשים עליך מלך'' (דברים י''ז,טו) כיום אנחנו נתונים תחת שלטון דמוקרטי שנבחר ע''י העם ולכאורה יש מקום לחשוב שבע''ה כאשר נחיה במציאות יותר מתוקנת בה ישובו משפטי התורה לנהוג בעם ישראל, מינוי מלך יקבע על פי נביא וסנהדרין שלא על פי הסכמת העם. הנצי''ב בפירוש העמק דבר מתייחס לעניין זה. הוא מדייק מהפסוק ''כי תבוא אל הארץ...ואמרת אשימה עלי מלך'' (דברים י''ז, יד).לשון ''ואמרת'' נאמר ביחס לדברי הרשות ''ואמרת אוכל בשר'', ויש לשאול: והרי מינוי מלך איננו דבר רשות אלא מצוות מתרי''ג מצוות?

מתרץ הנצי''ב: הנהגה המדינה משתנה בהתאם לעם. יש מדינה שאיננה יכולה לקבל שלטון מלכותי,יש מדינה שבלא מלך היא כספינה בלי קברניט. ואם כן אי אפשר לכפות על העם את מינוי מלך בגלל שזו מצוות עשה,שהרי הנהגת הכלל נוגעת לסכנת לנפשות שדוחה מצות עשה.לכן קודם צריכים ''ואמרת ואשימה עלי מלך'', הסכמת העם לקבל עול מלכות בשר ודם,ורק אחר כך יש מצוה לסנהדרין למנות מלך.ראיה לדבר שהרי מינוי מלך היא אחת המצוות שנצטוו ישראל למנות אחרי שנכנסו לארץ,ובפועל במשך שלש מאות שנה מזמן כניסתם לארץ כאשר היה המשכן בשילה, לא היה מלך בישראל כי לא היתה הסכמת העם לכך.אמנם אינו דומה מלך ישראל למלך מאומות העולם. נאמר ''ואמרת אשימה עלי מלך'' , וכדברי הנצי''ב שצריך את הסכמת העם. אך אחרי הסכמת העם למלך המלך הנבחר צריך להיות באופן הבא:"שום תשים עליך מלך אשר יבחר הק אלוקיך בו, מקרב אחיך תשים עליך מלך ,לא תוכל לתת עליך איש נוכרי אשר לא אחיך הוא''.

מלכי אומות העולם תפקידם לנהל את המדינה , לצאת ולבוא לפני העם וללחום את מלחמותיהם, אך מלך ישראל עיקר תפקידו להעמיד הדת על תילה, וכמו שאומר הרמב''ם בהלכות מלכים: המלך המשיח עתיד לעמוד ולהחזיר מלכות דוד ליושנה לממשלה הראשונה, ובונה המקדש ומקבץ נדחי ישראל, וחוזרין כל המשפטים בימיו כשהיו מקודם, מקריבין קרבנות, ועושין שמטין ויובלות ככל מצותה האמורה בתורה...(פרק י''א הל' א'). לכן התורה מדגישה בניגוד לבקשה:" וְאָמַרְתָּ אָשִׂימָה עָלַי מֶלֶךְ כְּכָל הַגּוֹיִם ''וגו', יעודו של מלך ישראל איננו רק להלחם את מלחמות ישראל, לזה היה אפשר לבחור איש נכרי שיודע לנהל מלחמות, לכן הדגש הוא ''אשר יבחר ה' אלוקיך,מקרב אחיך תשים עליך מלך, לא תוכל לתת עליך איש נכרי'' וגו'.כי עיקר תפקידו של מלך ישראל הוא למען שמירת התורה והמצוות.לכן יש ציווי מיוחד למלך : וְהָיָה כְשִׁבְתּוֹ עַל כִּסֵּא מַמְלַכְתּוֹ וְכָתַב לוֹ אֶת מִשְׁנֵה הַתּוֹרָה הַזֹּאת עַל סֵפֶר מִלִּפְנֵי הַכֹּהֲנִים הַלְוִיִּם: וְהָיְתָה עִמּוֹ וְקָרָא בוֹ כָּל יְמֵי חַיָּיו לְמַעַן יִלְמַד לְיִרְאָה אֶת ה' אֱ-לֹהָיו לִשְׁמֹר אֶת כָּל דִּבְרֵי הַתּוֹרָה הַזֹּאת וְאֶת הַחֻקִּים הָאֵלֶּה לַעֲשֹׂתָם: לְבִלְתִּי רוּם לְבָבוֹ מֵאֶחָיו וּלְבִלְתִּי סוּר מִן הַמִּצְוָה יָמִין וּשְׂמֹאול לְמַעַן יַאֲרִיךְ יָמִים עַל מַמְלַכְתּוֹ הוּא וּבָנָיו בְּקֶרֶב יִשְׂרָאֵל:

20 **שאלת השבוע**: האם מותר בשבת לסחוט תפוז לתוך סוכר ואחר כך להוסיף מים לסוכר הרַוֻוי במיץ הסחוט כדי לעשות משקה בטעם תפוזים?

**תשובה**: סחיטה מיץ בשבת היא איסור תורה, ודוקא סחיטת זיתים וענבים,אך סחיטת פירות אחרים אסורה מדרבנן.הגדרת סחיטה היא שמוציאים משקה מהפרי , אך אם סוחטים את המשקה והוא נבלע בדבר מוצק אין איסור סחיטה. לדוגמא: סחיטת לימון שנבלע בדג , או לתוך סלט. במקרה של סחיטת תפוז לתוך סוכר הדבר אפשרי רק אם המיץ נבלע בסוכר אך אם סוחטים תפוז שלם לתוך מעט סוכר בכוס, הרי שרוב המיץ לא נבלע בסוכר אלא יוצא מסוכר ואז אסור לסחוט את התפוז אלא אם כן רוב המיץ נבלע בסוכר. אלא שבשאלה שלפנינו יש בעיה נוספת, המיץ שנבלע בסוכר חוזר להיות נוזלי כי מערבבים את הסוכר במים לעשות משקה בטעם תפוזים ואם כן לכאורה סחיטה שהתוצאה שלה היא שהמיץ היוצא מהפרי איננו בלוע בדבר מוצק אלא מעורבב עם נוזל תהיה אסורה.אלא שבשמירת שבת פרק ה' סעיף ו' כתב שהדבר מותר והביא שיש מחמירים [החזון איש].

**להלכה** יש לסמוך על מה שכתב בשמירת שבת להקל, והרוצה לחשוש לשיטת החזון איש יחמיר על עצמו. וכל זה במשקה קר , אך רוצה לסחוט לימון לסוכר ונותן את הסוכר עם הלימון שבתוכו לתוך מים חמים, אין לעשות זאת במים חמים שהיד סולדת בהם , אלא אם כן המים נמצאים בכלי שלישי.

* **סיפור לשולחן שבת :בשבחו של החנוך הדתי**

מעשה היה בפתח תקוה שגרם זעזוע לכל היהודים שהיו נוכחים באותו מעשה. עולה חדש הגיע לבית כנסת ברחוב ''חיים עוזר'' במרכז העיר והתכבד בעליה לתורה. רח' חיים עוזר נקרא על שם הרב חיים עוזר גרודז'נסקי מגדולי ומנהיגי הדור בעולם היהודי בארופה שנפטר בשנת ת''ש [1940] במהלך השואה. כאשר העולה החדש עלה לתורה והתחיל לומר את הברכות שאומרים בעליה לתורה הוא התחיל לבכות זמן ממושך ואי אפש ר היה להרגיע אותו. רק לאחר התפילה התברר למה הוא בכה.

כאשר הוא נרגע מהבכי שלו הוא סיפר שאותו היום שעלה לתורה ,שהיה שבת הוא יום ההולדת השמונים ושלש שלו, והפעם האחרונה שהוא עלה לתורה היתה שבעים שנה קודם לכן כאשר היה בר מצוה. הוא המשיך לספר שאת העליה לתורה הוא עשה בבית המדרש של הרב חיים עוזר בוילנא. הוא המשיך לספר שהגאון רבי חיים עוזר קרא לאבא שלו ושאל אותו היכן בנו חתן הבר מצוה לומד והאבא סיפר לו שהילד לומד בגמנסיה שהיתה בית הספר החילוני בוילנא של הימים ההם.

הרב חיים עוזר תפס את אבא שלי מספר הזקן ואמר לו ''דע לך שאם הילד ימשיך ללמוד בגימנסיה החילונית ולא ילמד במקום דתי שמחנך על פי תורתנו הקדושה הוא יעזוב את דרך התורה וקיום המצוות , ויעברו אחרי הבר מצוה שלו עוד 70 שנה עד שהוא יעלה שוב לתורה".המשיך הזקן לספר, אבא שלי לא שמע לאזהרה של הרב חיים עוזר לתת לי חנוך דתי, וכל מה שאמר הרב חיים עוזר התקיים בי. כעת אחרי 70 שנה שלא עליתי לתורה אני עולה לתורה פעם ראשונה מאז הבר מצוה בבית כנסת בפתח תקוה שנמצא ברחוב על שמו של הרב חיים עוזר.

20 **חידון לפרשת שופטים מאת עזרא מרום/אתר כיפה**

שאלות

1. " צדק צדק תרדוף"  מדוע כתוב פעמיים צדק ?  
2. " על פי  2 עדים או 3 עדים יומת המת" . מה הקושי בפסוק זה ?  
3. מאיזה פסוק למדים שממתינים לביצוע גזר דין מוות עד לרגל ?  
4.  א. אילו  דברים אסור למלך להרבות ?

     ב.  מה הרמז לכך ?  
5.  א. מה מספר הנשים המכסימלי שמותר למלך לשאת ?

     ב. ממי לומדים דין זה ?

6.  לאיזו מטרה כותב לו המלך 2 ספרי תורה ?

7.  אילו חלקים מהבהמה שמקריבים נותנים לכהן ?

8. מהם שיעורי התרומה לכהן ? (רש"י )

9.  "לא ימצא בך מעונן ומכשף ". ציין 2 פירושים למושג מעונן ?  
10. "חובר חבר ושואל באוב ". על מי מסופר בתנ"ך ששאל באוב ?  
11.  למה מתייחס הציווי " תמים תהיה עם ה'  אלוקיך "?  
12. כיצד נקרא מעמד הר- סיני בפרשתינו ?   
13.  כמה ערי מקלט היו בסך הכל ?

14. "וכי יקום עד חמס" .  היכן עוד מוזכר בתורה הביטוי חמס ?  
15. באיזה פסוק בפרשתינו כתובות 5 מילים רצופות כפולות ?

תשובות

1. א. יש לחפש בית דין ראוי   ב. את הצדק צריך להשיג בדרכים צודקות

2.  אם מספיקים 2 עדים  , מיותר להזכיר 3 עדים !

3. מהפסוק : "וכל העם ישמעו ויראו ".

4. א. כסף, סוסים ונשים   ב. ראשי תיבות  כסא המלך : כסף, סוסים, אישה  !

5.  א.  18 נשים   ב. מדוד המלך

6 .  ספר אחד נשאר בבית גנזיו והשני נודד עמו.  
7. זרוע, לחיים וקיבה.

8. עין יפה= 1/40,  עין בינונית= 1/50,  עין רעה =1/60.

9. א. לפי רבי עקיבא = מנחשים בעונות    ב. לפי חכמים = מאחזי עיניים

10.  שאול העלה באוב את שמואל  
11. שלא לחקור את העתידות.

12. יום הקהל

13. 6 ערים

14 . " כי מלאה הארץ חמס " (בראשית ו' 11)

15. בפסוק :  "נפש בנפש, עין בעין, שן בשן,יד ביד, רגל ברגל" ( כ, 21)